CELEX: 32016R1952
Language: bg
Date: 2016-10-26
Title: Регламент (ЕС) 2016/1952 на Европейския парламент и на Съвета от 26 октомври 2016 година относно европейската статистика на цените на природния газ и електроенергията и за отмяна на Директива 2008/92/ЕО (текст от значение за ЕИП)

17.11.2016   
            
            
               BG
            
            
               Официален вестник на Европейския съюз
            
            
               L 311/1
            
         РЕГЛАМЕНТ (ЕС) 2016/1952 НА ЕВРОПЕЙСКИЯ ПАРЛАМЕНТ И НА СЪВЕТА
   от 26 октомври 2016 година
   относно европейската статистика на цените на природния газ и електроенергията и за отмяна на Директива 2008/92/ЕО
   (текст от значение за ЕИП)
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 338, параграф 1 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   в съответствие с обикновената законодателна процедура (1),
   като имат предвид, че:
   
               (1)
            
            
               Конкурентоспособността, устойчивостта и енергийната сигурност са основните цели за устойчив енергиен съюз с ориентирана към бъдещето политика по въпросите на изменението на климата.
            
         
               (2)
            
            
               За изготвянето на политиката на енергийния съюз и за наблюдението на енергийните пазари на държавите членки са необходими висококачествени, съпоставими, актуални, надеждни и хармонизирани данни за цените на природния газ и електроенергията за крайните клиенти.
            
         
               (3)
            
            
               Настоящият регламент има за цел да установи обща рамка за европейска статистика в подкрепа на енергийните политики, по-специално за създаването на напълно интегриран вътрешен енергиен пазар за клиентите. За подобряване на интегрирането на пазара следва да се осигури по-голяма прозрачност на енергийните разходи и цени, както и на нивото на публичната подкрепа. Настоящият регламент не води до хармонизиране на структурата на цените и таксите в различните държави членки.
            
         
               (4)
            
            
               Досега обща рамка за изготвянето, предаването и разпространението на съпоставима статистика за цените на природния газ и електроенергията, прилагани за промишлените клиенти в Съюза, се осигуряваше от Директива 2008/92/ЕО на Европейския парламент и на Съвета (2).
            
         
               (5)
            
            
               Събирането на данни за цените на природния газ и електроенергията, прилагани за крайните клиенти в сектора на домакинствата, досега се извършваше въз основа на доброволно споразумение.
            
         
               (6)
            
            
               Нарастващата сложност на вътрешния енергиен пазар прави все по-трудно получаването на надеждни и актуални данни за цените на природния газ и електроенергията в условията на липса на правно обвързващи задължения за предоставяне на такива данни, по-специално за сектора на домакинствата.
            
         
               (7)
            
            
               За да се гарантира докладването на висококачествени данни за цените за сектора на домакинствата и недомакинския сектор, събирането и на двата вида данни следва да се обхване от законодателен акт.
            
         
               (8)
            
            
               В повечето държави членки енергийните регулатори предоставят данни за преносните системи. Много по-голям обаче е броят на субектите, които изготвят данни за разходите за разпределението, и в някои държави членки се счита, че докладването на данни е по-трудно. Като се имат предвид значителните разходи за разпределение на енергията и необходимостта от прозрачност по този въпрос, събирането на данни за цените на природния газ и електроенергията следва да се извършва съгласно установените практики в рамките на Европейската статистическа система.
            
         
               (9)
            
            
               Системата с групи на потребление, която Комисията (Евростат) използва, когато публикува цените, следва да осигури прозрачност на пазара и широко разпространение на неповерителни данни за цените и да даде възможност за изчисляване на европейски обобщени данни.
            
         
               (10)
            
            
               Регламент (ЕО) № 223/2009 на Европейския парламент и на Съвета (3) е референтната рамка за европейската статистика. Посоченият регламент предвижда статистическите данни да бъдат събирани в съответствие с принципите на безпристрастност, прозрачност, надеждност, обективност, професионална независимост и разходна ефективност, като в същото време се защитава статистическата поверителност.
            
         
               (11)
            
            
               Държавите членки следва да съставят данните за цените на природния газ и електроенергията, като използват най-подходящите източници и методи за предоставяне на изискваната информация.
            
         
               (12)
            
            
               Данните за цените, прилагани за крайните клиенти на природен газ и електроенергия, следва да позволяват съпоставката с цените на другите енергоносители.
            
         
               (13)
            
            
               Информацията за събирането на данни за цените и качеството на данните следва да се предоставя като част от стандартната процедура за докладване.
            
         
               (14)
            
            
               Подробните данни за разбивката на групите на потребление и съответните им пазарни дялове са съществен елемент на ценовата статистика за природния газ и електроенергията.
            
         
               (15)
            
            
               Анализ на цените може да бъде извършван единствено ако държавите членки осигуряват висококачествена официална статистическа информация по отношение на различните компоненти и подкомпоненти на цените на природния газ и електроенергията. Една преразгледана методика за изготвяне на подробна разбивка на различните компоненти и подкомпоненти на цените на природния газ и електроенергията, прилагани за крайните клиенти, ще позволи да се анализира въздействието на различните аспекти върху крайните цени.
            
         
               (16)
            
            
               Данните, предоставяни на Комисията (Евростат), за цените и условията на продажба на крайните клиенти и разбивката на броя на крайните клиенти според потреблението във всяка група на потребление следва да съдържат цялата необходима информация, която да даде на Комисията възможност да вземе решение относно подходящи мерки или предложения във връзка с енергийната политика.
            
         
               (17)
            
            
               Доброто разбиране на данъците, другите плащания, налозите и таксите във всяка от държавите членки е от съществено значение за осигуряването на прозрачност на цените. Установено е, че е голямо значението на разбивката на данните за разходите за мрежата, данъците, другите плащания, налозите и таксите.
            
         
               (18)
            
            
               Държавите членки, в които потреблението на природен газ като дял от крайното потребление на енергия на домакинствата е ниско, следва да бъдат освободени от задължението да предоставят данни за цените на природния газ за крайните битови клиенти.
            
         
               (19)
            
            
               За да подобри надеждността на данните, Комисията (Евростат), заедно с държавите членки, следва да оценява и ако е необходимо, внимателно да подобрява методиката за събиране и обработка на данните в съответствие с рамката за управление на статистиката. Поради това следва редовно да се изготвят доклади за качеството, както и редовно да се извършват оценки на качеството на данните за цените.
            
         
               (20)
            
            
               Въз основа на обосновано искане от страна на държава членка Комисията следва да може да предоставя дерогации на тази държава членка във връзка със специални задължения, за които прилагането на настоящия регламент по отношение на националната статистическа система на тази държава членка изисква съществени адаптации или е вероятно да доведе до значителна допълнителна тежест за респондентите.
            
         
               (21)
            
            
               За да се гарантират еднакви условия за изпълнение на настоящия регламент, на Комисията следва да бъдат предоставени изпълнителни правомощия по отношение на формата и условията за предаване на данни, техническите изисквания за осигуряване на качеството по отношение на съдържанието на стандартните доклади за качеството и предоставянето на дерогации. Тези правомощия следва да бъдат упражнявани в съответствие с Регламент (ЕС) № 182/2011 на Европейския парламент и на Съвета (4).
            
         
               (22)
            
            
               Доколкото целта на настоящия регламент, а именно създаването на обща правна рамка за систематичното изготвяне на европейска статистика за цените на природния газ и електроенергията, не може да бъде постигната в достатъчна степен от държавите членки, а поради неговия обхват и последици, може да бъде по-добре постигната на равнището на Съюза, Съюзът може да приеме мерки в съответствие с принципа на субсидиарност, уреден в член 5 от Договора за Европейския съюз. В съответствие с принципа на пропорционалност, уреден в същия член, настоящият регламент не надхвърля необходимото за постигане на тази цел.
            
         
               (23)
            
            
               Следователно Директива 2008/92/ЕО следва да бъде отменена.
            
         
               (24)
            
            
               Проведенa е консултация с Комитета на Европейската статистическа система,
            
         ПРИЕХА НАСТОЯЩИЯ РЕГЛАМЕНТ:
   Член 1
   Предмет
   С настоящия регламент се установява обща рамка за разработването, изготвянето и разпространението на съпоставима европейска статистика за цените на природния газ и електроенергията за битовите и крайните небитови клиенти в Съюза.
   Член 2
   Определения
   За целите на настоящия регламент се прилагат следните определения:
   
               1)
            
            
               понятията „производители за собствени нужди“, „крайно потребление на енергия“ и „домакинство“ имат същия смисъл като посочения в приложение А към Регламент (ЕО) № 1099/2008 на Европейския парламент и на Съвета (5);
            
         
               2)
            
            
               понятията „пренос“, „разпределение“, „клиент“, „краен клиент“, „битов клиент“, „небитов клиент“, и „снабдяване“ имат същия смисъл като посочения в член 2 от Директива 2009/72/ЕО на Европейския парламент и на Съвета (6), когато се използват във връзка с електроенергията;
            
         
               3)
            
            
               понятията „пренос“, „разпределение“, „снабдяване“„клиент“, „битов клиент“, „небитов клиент“ и „краен клиент“ имат същия смисъл като посочения в член 2 от Директива 2009/73/ЕО на Европейския парламент и на Съвета (7), когато се използват във връзка с природния газ;
            
         
               4)
            
            
               „мрежов компонент“ означава комбинацията от разходите за преносната и за разпределителната мрежа, както са определени в точка 6 от приложение I и в точка 5 от приложение II.
            
         Член 3
   Източници на данни
   Държавите членки изготвят данни за цените на природния газ и електроенергията и за техните компоненти и подкомпоненти – разходите за мрежата, данъците, налозите, другите плащания и таксите, както и за обема на потреблението, в съответствие с приложения I и II. Използват се един или повече от следните източници, след като са били взети предвид принципите за намаляване на тежестта за респондентите и за административно опростяване:
   
               a)
            
            
               статистически изследвания;
            
         
               б)
            
            
               административни източници;
            
         
               в)
            
            
               други източници, които прилагат методи за статистическа оценка.
            
         Член 4
   Обхват
   1.   Държавите членки гарантират, че системата за събиране и изготвяне на данни в съответствие с приложения I и II, осигурява разбираеми и съпоставими висококачествени данни, които са представителни за цените и потреблението на природен газ и електроенергия в съответната държава.
   2.   Държавите членки не са задължени да предават данни за цените на природния газ за битовите клиенти, ако потреблението на природен газ в сектора на домакинствата представлява под 1,5% от крайното национално потребление на енергия в сектора на домакинствата.
   3.   Най-малко на всеки три години Комисията (Евростат) извършва преглед на това кои държави членки не са задължени да предават данни съгласно параграф 2.
   Член 5
   Предаване на данни
   1.   Държавите членки предават на Комисията (Евростат) данните, определени в приложения I и II.
   2.   Комисията приема актове за изпълнение, с които се установяват формата и условията за предаването на данните, определени в приложения I и II. Тези актове за изпълнение се приемат в съответствие с процедурата по разглеждане, посочена в член 10, параграф 2.
   3.   Държавите членки предоставят статистически данни на Комисията (Евростат) в срок от три месеца след края на съответния референтен период.
   Член 6
   Референтни периоди и честота на предаване
   1.   Референтните периоди за данните, посочени в приложения I и II, са годишни (от януари до декември) и шестмесечни (от януари до юни и от юли до декември). Първите референтни периоди започват през 2017 г.
   2.   Честотата на предаване е:
   
               a)
            
            
               веднъж годишно (за периода от януари до декември) за данните, посочени в точка 6, буква а) и точка 7 от приложение I и точка 5, буква а) и точка 6 от приложение II;
            
         
               б)
            
            
               два пъти годишно (за периодите от януари до юни и от юли до декември) за данните, посочени в точка 6, буква б) от приложение I и точка 5, буква б) от приложение II.
            
         Член 7
   Осигуряване на качеството
   1.   Държавите членки осигуряват качеството на предоставяните данни в съответствие с настоящия регламент. За тази цел се прилагат стандартните критерии за качество, предвидени в член 12, параграф 1 от Регламент (ЕО) № 223/2009.
   2.   Държавите членки без забавяне информират Комисията (Евростат) за всякакви промени в методиката или други промени, които могат да имат значително въздействие върху статистиката на цените на природния газ и електроенергията, и във всички случаи не по-късно от един месец след настъпването на промяната.
   3.   На всеки три години държавите членки предоставят на Комисията (Евростат) стандартен доклад за качеството на данните, в съответствие с критериите за качество, предвидени в член 12, параграф 1 от Регламент (ЕО) № 223/2009. Тези доклади включват информация относно обхвата и събирането на данните, критериите за изчисление, използваната методика и източниците на данни, както и всички промени в тях.
   4.   Комисията (Евростат) извършва оценка на качеството на предоставяните данни и използва тази оценка, както и анализ на посочените в параграф 3 доклади за качеството, за да изготви и публикува доклад относно качеството на европейските статистически данни, попадащи в обхвата на настоящия регламент.
   5.   Комисията приема актове за изпълнение, с които се установяват технически изисквания за осигуряване на качеството по отношение на съдържанието на докладите за качеството, посочени в параграф 3 от настоящия член. Тези актове за изпълнение се приемат в съответствие с процедурата по разглеждане, посочена в член 10, параграф 2.
   Член 8
   Разпространение
   Комисията (Евростат) разпространява статистиката на цените на природния газ и електроенергията не по-късно от пет месеца след края на всеки референтен период.
   Член 9
   Дерогации
   1.   Дерогации могат да бъдат предоставяни от Комисията посредством актове за изпълнение във връзка със специални задължения, за които прилагането на настоящия регламент по отношение на националната статистическа система на дадена държава членка изисква съществени адаптации или е вероятно да доведе до значителна допълнителна тежест за респондентите. Тези актове за изпълнение се приемат в съответствие с процедурата по разглеждане, посочена в член 10, параграф 2.
   2.   За целите на параграф 1 съответната държава членка подава до Комисията надлежно обосновано искане до 8 август 2017 г.
   3.   Дерогациите, предоставени съгласно параграф 1, остават в сила възможно най-кратко и във всички случаи техният срок на действие не превишава три години.
   4.   Държава членка, на която е предоставена дерогация съгласно параграф 1, прилага съответните разпоредби на Директива 2008/92/ЕО през срока на действие на дерогацията.
   Член 10
   Процедура на комитет
   1.   Комисията се подпомага от Комитета на Европейската статистическа система, създаден с Регламент (ЕО) № 223/2009. Този комитет е комитет по смисъла на Регламент (ЕС) № 182/2011.
   2.   При позоваване на настоящия параграф се прилага член 5 от Регламент (ЕС) № 182/2011.
   Член 11
   Отмяна на Директива 2008/92/ЕО
   1.   Директива 2008/92/ЕО се отменя, считано от 1 март 2017 г.
   2.   Независимо от параграф 1 от настоящия член, Директива 2008/92/ЕО продължава да се прилага при условията, предвидени в член 9 от настоящия регламент.
   3.   Позоваванията на отменената директива се считат за позовавания на настоящия регламент.
   Член 12
   Влизане в сила
   Настоящият регламент влиза в сила на двадесетия ден след публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 26 октомври 2016 година.
      
         
            За Европейския парламент
         
         
            Председател
         
         M. SCHULZ
      
      
         
            За Съвета
         
         
            Председател
         
         I. LESAY
      
   
   
      (1)  Позиция на Европейския парламент от 13 септември 2016 г. (все още непубликувана в Официален вестник) и решение на Съвета от 13 октомври 2016 г.
   
      (2)  Директива 2008/92/ЕО на Европейския парламент и на Съвета от 22 октомври 2008 г. относно процедура на Общността за подобряване на прозрачността на цените на газ и електроенергия за промишлени крайни потребители (ОВ L 298, 7.11.2008 г., стр. 9).
   
      (3)  Регламент (ЕО) № 223/2009 на Европейския парламент и на Съвета от 11 март 2009 г. относно европейската статистика и за отмяна на Регламент (ЕО, Евратом) № 1101/2008 за предоставянето на поверителна статистическа информация на Статистическата служба на Европейските общности, на Регламент (ЕО) № 322/97 на Съвета относно статистиката на Общността и на Решение 89/382/ЕИО, Евратом на Съвета за създаване на Статистически програмен комитет на Европейските общност (ОВ L 87, 31.3.2009 г., стр. 164).
   
      (4)  Регламент (ЕС) № 182/2011 на Европейския парламент и на Съвета от 16 февруари 2011 г. за установяване на общите правила и принципи относно реда и условията за контрол от страна на държавите членки върху упражняването на изпълнителните правомощия от страна на Комисията (ОВ L 55, 28.2.2011 г., стр. 13).
   
      (5)  Регламент (ЕО) № 1099/2008 на Европейския парламент и на Съвета от 22 октомври 2008 г. относно статистиката за енергийния сектор (ОВ L 304, 14.11.2008 г., стр. 1).
   
      (6)  Директива 2009/72/ЕО на Европейския парламент и на Съвета от 13 юли 2009 г. относно общите правила за вътрешния пазар на електроенергия и за отмяна на Директива 2003/54/ЕО (ОВ L 211, 14.8.2009 г., стр. 55).
   
      (7)  Директива 2009/73/ЕО на Европейския парламент и на Съвета от 13 юли 2009 г. относно общите правила за вътрешния пазар на природен газ и за отмяна на Директива 2003/55/ЕО (ОВ L 211, 14.8.2009 г., стр. 94).
   
      ПРИЛОЖЕНИЕ I
      
         ЦЕНИ НА ПРИРОДНИЯ ГАЗ
      
      Настоящото приложение определя методиката за събиране и изготвяне на статистически данни за цените на природния газ за битовите и крайните небитови клиенти.
      1.   Цени
      Цените са цените за битовите и крайните небитови клиенти, които закупуват природен газ за собствени нужди от газоразпределителната мрежа.
      2.   Природен газ
      Природният газ включва природен газ и други газообразни горива, смесени с природен газ в преносната и разпределителната мрежа, като например биогаз. Други газообразни горива, които се разпространяват чрез специални разпределителни мрежи, без да бъдат смесвани с природен газ (напр. газ от предприятия за заводски газ, коксов газ, газ от доменни пещи и биогаз), се изключват.
      3.   Отчетни единици
      Данните включват всички битови и крайни небитови клиенти, ползващи природен газ, но изключват клиенти, които използват природен газ само за:
      
                  —
               
               
                  производството на електроенергия в електроцентрали или в инсталации за комбинирано производство на топло- и електроенергия (КПТЕ); или
               
            
                  —
               
               
                  неенергийни цели (напр. за използване в химическата промишленост).
               
            4.   Измервателни единици
      Цените са средните национални цени за битовите и крайните небитови клиенти.
      Цените се изразяват в националната парична единица за един гигаджаул (GJ). Единицата използвана енергия се измерва въз основа на брутна калоричност (GCV).
      Цените са претеглени според пазарните дялове на предприятията за снабдяване с природен газ във всяка група на потребление. Ако не е възможно да се изчислят среднопретеглени цени, може да се предоставят средноаритметични цени. И в двата случая данните обхващат представителна част от националния пазар.
      5.   Групи на потребление
      Цените се основават на система от стандартни групи на годишно потребление на природен газ.
      
                  a)
               
               
                  за битовите клиенти се прилагат следните групи:
                  
                              Група на потребление
                           
                           
                              Годишно потребление на природен газ (GJ)
                           
                        
                               
                           
                           
                              минимум
                           
                           
                              максимум
                           
                        
                              Група D1
                           
                           
                               
                           
                           
                              < 20 
                           
                        
                              Група D2
                           
                           
                              ≥ 20 
                           
                           
                              < 200 
                           
                        
                              Група D3
                           
                           
                              ≥ 200 
                           
                           
                               
                           
                        
            
                  б)
               
               
                  за крайните небитови клиенти се прилагат следните групи:
                  
                              Група на потребление
                           
                           
                              Годишно потребление на природен газ (GJ)
                           
                        
                               
                           
                           
                              минимум
                           
                           
                              максимум
                           
                        
                              Група I1
                           
                           
                               
                           
                           
                              < 1 000 
                           
                        
                              Група I2
                           
                           
                              ≥ 1 000 
                           
                           
                              < 10 000 
                           
                        
                              Група I3
                           
                           
                              ≥ 10 000 
                           
                           
                              < 100 000 
                           
                        
                              Група I4
                           
                           
                              ≥ 100 000 
                           
                           
                              < 1 000 000 
                           
                        
                              Група I5
                           
                           
                              ≥ 1 000 000 
                           
                           
                              < 4 000 000 
                           
                        
                              Група I6
                           
                           
                              ≥ 4 000 000 
                           
                           
                               
                           
                        
            6.   Ниво на подробност
      Цените включват всички дължими такси: таксите за мрежата плюс потребената енергия, минус всички отстъпки или премии, плюс всички други такси (напр. наем за измервателен уред, фиксирани такси). Таксата за първоначалното включване се изключва.
      Представят се подробни данни, както е посочено по-долу.
      a)   Ниво на подробност, изисквано за компонентите и подкомпонентите
      Цените са разделени на три главни компонента и на отделни подкомпоненти.
      Цената на природния газ за крайния клиент по групи на потребление е сбор от трите главни компонента: компонента за енергията и снабдяването, компонента за мрежата (пренос и разпределение) и компонента, състоящ се от данъци, други плащания, налози и такси.
      
                  Компонент и подкомпонент
               
               
                  Описание
               
            
                  Енергия и снабдяване
               
               
                  Този компонент включва цената за суровината природен газ, платена от доставчика, или цената на природния газ в точката на постъпване в преносната система, включително, ако е приложимо, следните разходи за крайния потребител: разходите за складиране, както и разходите, свързани с продажбата на природния газ на крайните клиенти.
               
            
                  Мрежа
               
               
                  Цената за мрежата включва следните разходи за крайния потребител: тарифите за пренос и разпределение, загубите при преноса и разпределението, разходите за мрежата, услугите след продажбата, разходите за обслужване на системата и разходите за наем на измервателен уред и за измерването.
               
            
                  Подкомпонент
               
               
                  Мрежовият компонент допълнително се разделя на разходи за преносната и разпределителната мрежа за крайния потребител, както следва:
               
            
                  
                              1.
                           
                           
                              Среден относителен дял на разходите за пренос за битови клиенти и среден относителен дял на разходите за пренос за крайни небитови клиенти, изразени като процент от общите разходи за мрежата.
                           
                        
            
                  
                              2.
                           
                           
                              Среден относителен дял на разходите за разпределение за битови клиенти и среден относителен дял на разходите за разпределение за крайни небитови клиенти, изразени като процент от общите разходи за мрежата.
                           
                        
            
                  Данъци, други плащания, налози и такси
               
               
                  Този компонент е сбор от всички подкомпоненти (данъци, други плащания, налози и такси), изброени по-долу.
               
            
                  Подкомпонент
               
               
                  Следните подкомпоненти се докладват като отделни позиции за всяка група на потребление, определена в точка 5.
               
            
                  
                              1.
                           
                           
                              Данъкът върху добавената стойност, както е определен в Директива 2006/112/ЕО на Съвета (1).
                           
                        
            
                  
                              2.
                           
                           
                              Данъци, други плащания, налози или такси, свързани с насърчаването на възобновяемите енергийни източници, енергийната ефективност и комбинираното производство на топло- и електроенергия.
                           
                        
            
                   
               
               
                  
                              3.
                           
                           
                              Данъци, други плащания, налози или такси, свързани със стратегическите запаси, плащанията за капацитет и енергийната сигурност; данъци върху разпределението на природен газ; невъзвръщаеми разходи и налози за финансирането на енергийните регулаторни органи или операторите на пазара и операторите на системи.
                           
                        
            
                  
                              4.
                           
                           
                              Данъци, други плащания, налози или такси, свързани с качеството на въздуха и с други цели, свързани с опазването на околната среда; данъци върху емисиите на CO2 или други парникови газове.
                           
                        
            
                  
                              5.
                           
                           
                              Всички други данъци, други плащания, налози или такси, които не са обхванати от никоя от четирите предходни категории: подкрепа за централизирано топлоснабдяване; местни или регионални данъци; островна компенсация; концесионни такси, свързани с лицензите и такси за ползването на земя и публична или частна собственост от мрежи или други съоръжения.
                           
                        
            б)   Ниво на подробност въз основа на данъчното облагане
      Цените се разпределят на следните три нива:
      
                  Ниво
               
               
                  Описание
               
            
                  Цени, които изключват всички данъци, други плащания, налози и такси
               
               
                  Това ценово ниво включва само компонента за енергията и снабдяването и мрежовия компонент.
               
            
                  Цени без данък върху добавената стойност (ДДС) и други възстановими данъци
               
               
                  Това ценово ниво включва компонента за енергията и снабдяването, мрежовия компонент и данъците, другите плащания, налозите и таксите, които се считат за невъзстановими за крайните небитови клиенти. За битовите клиенти това ценово ниво включва компонентите за енергията и мрежата и данъците, другите плащания, налозите и таксите, но не включва ДДС.
               
            
                  Цени с включени всички данъци
               
               
                  Това ценово ниво включва компонента за енергията и снабдяването, мрежовия компонент и всички възстановими и невъзстановими данъци, други плащания, налози и такси, включително ДДС.
               
            7.   Обеми на потребление
      Държавите членки предоставят информация за относителния дял на природния газ във всяка група на потребление въз основа на общия обем, за който се отнасят цените.
      Годишните обеми на потребление за всяка група на потребление се докладват веднъж годишно заедно с данните за цените за второто полугодие.
      Данните не може да са отпреди повече от две години.
      
         (1)  Директива 2006/112/ЕО на Съвета от 28 ноември 2006 г. относно общата система на данъка върху добавената стойност (ОВ L 347, 11.12.2006 г., стр. 1).
   
   
      ПРИЛОЖЕНИЕ II
      
         ЦЕНИ НА ЕЛЕКТРОЕНЕРГИЯТА
      
      Настоящото приложение определя методиката за събирането и изготвянето на статистически данни за цените на електроенергията за битовите и крайните небитови клиенти.
      1.   Цени
      Цените са цените за битовите и крайните небитови клиенти, които закупуват електроенергия за собствени нужди.
      2.   Отчетни единици
      Данните включват всички битови и крайни небитови клиенти на електроенергия, но електроенергията, произведена и впоследствие потребявана от производители за собствени нужди, се изключва от задължението за докладване.
      3.   Мерни единици
      Цените са средните национални цени за битовите и крайните небитови клиенти.
      Цените се изразяват в националната парична единица за един киловатчас (kWh).
      Цените се претеглят според пазарните дялове на предприятията за снабдяване с електроенергия във всяка група на потребление. Ако не е възможно да се изчислят среднопретеглени цени, може да се предоставят средноаритметични цени. И в двата случая данните обхващат представителна част от националния пазар.
      4.   Групи на потребление
      Цените се основават на система от стандартни групи на годишно потребление на електроенергия.
      
                  a)
               
               
                  за битовите клиенти се прилагат следните групи:
                  
                              Група на потребление
                           
                           
                              Годишно потребление на електроенергия (kWh)
                           
                        
                              минимум
                           
                           
                              максимум
                           
                        
                              Група DA
                           
                           
                               
                           
                           
                              < 1 000 
                           
                        
                              Група DB
                           
                           
                              ≥ 1 000 
                           
                           
                              < 2 500 
                           
                        
                              Група DC
                           
                           
                              ≥ 2 500 
                           
                           
                              < 5 000 
                           
                        
                              Група DD
                           
                           
                              ≥ 5 000 
                           
                           
                              < 15 000 
                           
                        
                              Група DE
                           
                           
                              ≥ 15 000 
                           
                           
                               
                           
                        
            
                  б)
               
               
                  за крайните небитови клиенти се прилагат следните групи:
                  
                              Група на потребление
                           
                           
                              Годишно потребление на електроенергия (MWh)
                           
                        
                              минимум
                           
                           
                              максимум
                           
                        
                              Група IA
                           
                           
                               
                           
                           
                              < 20 
                           
                        
                              Група IB
                           
                           
                              ≥ 20 
                           
                           
                              < 500 
                           
                        
                              Група IC
                           
                           
                              ≥ 500 
                           
                           
                              < 2 000 
                           
                        
                              Група ID
                           
                           
                              ≥ 2 000 
                           
                           
                              < 20 000 
                           
                        
                              Група IE
                           
                           
                              ≥ 20 000 
                           
                           
                              < 70 000 
                           
                        
                              Група IF
                           
                           
                              ≥ 70 000 
                           
                           
                              < 150 000 
                           
                        
                              Група IG
                           
                           
                              ≥ 150 000 
                           
                           
                               
                           
                        
            5.   Ниво на подробност
      Цените включват всички дължими такси: таксите за мрежата плюс потребената енергия, минус всички отстъпки или премии, плюс всякакви други такси (напр. наем за измервателен уред, фиксирани такси). Таксата за първоначалното включване се изключва.
      Представят се подробни данни, както е посочено по-долу.
      a)   Ниво на подробност, изисквано за компонентите и подкомпонентите
      Цените са разделени на три главни компонента и на отделни подкомпоненти.
      Цената на електроенергията за крайния клиент по групи на потребление е сбор от трите главни компонента: компонента за енергията и снабдяването, компонента за мрежата (пренос и разпределение) и компонента, състоящ се от данъци, други плащания, налози и такси.
      
                  Компонент и
                  подкомпонент
               
               
                  Описание
               
            
                  Енергия и снабдяване
               
               
                  Този компонент включва следните разходи за крайния потребител: производство, агрегиране, балансираща енергия, разходи за доставената енергия, обслужване на клиенти, управление на услугите след продажбата и други разходи при снабдяването.
               
            
                  Мрежа
               
               
                  Цената за мрежата включва следните разходи за крайния потребител тарифите за пренос и разпределение, загубите при преноса и разпределението, разходите за мрежата, разходите за услугите след продажбата, разходите за обслужване на системата и разходите за наем на измервателен уред и за измерването.
               
            
                  Подкомпонент
               
               
                  Мрежовият компонент се разделя допълнително на разходи за преносната и разпределителната мрежа за крайния потребител, както следва:
               
            
                   
               
               
                  
                              1.
                           
                           
                              Среден относителен дял на разходите за пренос за битови клиенти и среден относителен дял на разходите за пренос за крайни небитови клиенти, изразени като процент от общите разходи за мрежата.
                           
                        
            
                  
                              2.
                           
                           
                              Среден относителен дял на разходите за разпределение за битови клиенти и среден относителен дял на разходите за разпределение за крайни небитови клиенти, изразени като процент от общите разходи за мрежата.
                           
                        
            
                  Данъци, други плащания, налози и такси
               
               
                  Този компонент е сбор от всички подкомпоненти (данъци, други плащания, налози и такси), изброени по-долу.
               
            
                  Подкомпонент
               
               
                  Следните подкомпоненти се докладват като отделни позиции за всяка група на потребление, определена в точка 4.
               
            
                   
               
               
                  
                              1.
                           
                           
                              Данъкът върху добавената стойност, както е определен в Директива 2006/112/ЕО.
                           
                        
            
                  
                              2.
                           
                           
                              Данъци, други плащания, налози или такси, свързани с насърчаването на възобновяемите енергийни източници, енергийната ефективност и комбинираното производство на топло- и електроенергия.
                           
                        
            
                  
                              3.
                           
                           
                              Данъци, други плащания, налози или такси, свързани с плащанията за капацитет, енергийната сигурност и адекватността на производството на електроенергия; данъци върху преструктурирането на въглищната промишленост; данъци върху разпределението на електроенергия; невъзвръщаеми разходи и налози за финансирането на енергийните регулаторни органи или операторите на пазара и операторите на системи.
                           
                        
            
                  
                              4.
                           
                           
                              Данъци, други плащания, налози или такси, свързани с качеството на въздуха и с други цели, свързани с опазването на околната среда; данъци върху емисиите на CO2 или на други парникови газове.
                           
                        
            
                  
                              5.
                           
                           
                              Данъци, други плащания, налози или такси, свързани с ядрения сектор, включително извеждане от експлоатация на ядрени инсталации, проверки и такси за ядрени съоръжения.
                           
                        
            
                  
                              6.
                           
                           
                              Всички други данъци, други плащания, налози или такси, които не са обхванати от никоя от петте предходни категории: подкрепа за централизирано топлоснабдяване; местни или регионални данъци; островна компенсация; концесионни такси, свързани с лицензите, и такси за ползването на земя и публична или частна собственост от мрежи или други съоръжения.
                           
                        
            б)   Ниво на подробност въз основа на данъчното облагане
      Цените се разпределят на следните три нива:
      
                  Ниво
               
               
                  Описание
               
            
                  Цени, които изключват всички данъци, други плащания, налози и такси
               
               
                  Това ценово ниво включва само компонента на енергията и снабдяването и мрежовия компонент.
               
            
                  Цени без данък върху добавената стойност (ДДС) и други възстановими данъци
               
               
                  Това ценово ниво включва компонента на енергията и снабдяването, мрежовия компонент и данъците, другите плащания, налозите и таксите, които се считат за невъзстановими за крайните небитови клиенти. За битовите клиенти това ценово ниво включва компонентите на енергията и мрежата и данъците, другите плащания, налозите и таксите, но не включва ДДС.
               
            
                  Цени с включени всички данъци
               
               
                  Това ценово ниво включва компонента на енергията и снабдяването, мрежовия компонент и всички възстановими и невъзстановими данъци, други плащания, налози и такси, включително ДДС.
               
            6.   Обеми на потребление
      Държавите членки предоставят информация за относителния дял на електроенергията във всяка група на потребление въз основа на общия обем, за който се отнасят цените.
      Годишните обеми на потребление за всяка група на потребление се докладват веднъж годишно заедно с данните за цените за второто полугодие.
      Данните не може да са отпреди повече от две години.